Her er Oslos nye turistguide - laget av beboerne selv
På nettsiden «4000holdeplasser.no» legger byens egne innbyggere ut sine innsidetips til ting det er verdt å oppleve i nærheten av de mange holdeplassene i Oslo og Akershus. Det hele startet i november 2014, som en kampanje for å få flere til å reise kollektivt til fine opplevelser i de to fylkene. Selskapet Ruter ville få de som kjenner Oslo-området best til å vise hva som finnes i nærheten av de 3778 holdeplassene for buss, trikk og T-bane, pluss alle stasjonene til NSB i Oslo og Akershus. – Vi tror at det er noe å gjøre ved absolutt alle holdeplassene, derfor håper vi å samle minst ett tips for hvert sted. Men gjerne flere. Det er ikke noe tak sier kommunikasjonsrådgiver Martin Hinsch i Ruter. Flest Oslo-tips Til nå har det kommet inn i overkant av 1000 tips, de fleste rundt Oslo sentrum. – Det virker som om folk i det sentrale Oslo er de ivrigste til å fortelle om sitt nærmiljø Derfor oppfordrer vi nå også folk i Akershus til å legge inn informasjon om sine steder, sier Martin Hinsch. En Akershus-beboer som har fulgt oppfordringen, er artisten Elisabeth Andreassen. Hun forteller om holdeplassen Vendla på Nesøya, der tipset går ut på å ta sveivebåten over til idylliske Brønnøya, og så gjerne stikke innom artisten selv for en kopp kaffe etterpå. Drøssevis av ideer På sikt ønsker Ruter å kunne gi alle som bor i, eller besøker, Oslo og Akershus drøssevis av ideer til ting det går an å oppleve uten bil i området. Hvert kvartal blir åtte av tipsene plukket ut til å vises på plakater om bord på busser og baner. – Noen motiver henger tilfeldig for å inspirere passasjerene til å prøve nye reisemål i rutenettet. Men de fleste henger på transportmidler som er relevant for tipset geografisk. For eksempel får passasjerer på buss i Asker og Bærum tips om å gå fra Ila Fengsel bussholdeplass og prøve suppe-tirsdag på Brunkollen. Og reisende på trikken i Oslo får tips om den skjulte skulpturparken som ligger i en bakgård på Carl Berners plass. På T-banen tipser vi blant annet om å dra på rådyrsafari fra Rødtvet holdeplass, forteller Hinsch. I tillegg kan alle som går inn på nettsiden 4000holdeplasser.no se samtlige tips der. (ekstern lenke) Du kan søke på en spesiell holdeplass for å se hva som befinner seg i nærheten av den. Eller du kan søke ulike kategorier i hele området, for eksempel «sport», «tur og natur», «kultur», «lek og moro» eller «verdt en titt» Vet du om ting som er verdt å se eller oppleve i nærheten av noen av holdeplassene, er det fritt fram for å legge inn tips selv. Ruter følger med på tipsene og luker ut de som virke useriøst eller er ren reklame. – Meningen med dette er at folk skal vise sitt nærmiljø, sier Martin Hinsch i Ruter. Dette er noen av tipsene beboerne i Oslo og Akershus har lagt inn på nettsiden: Carl Berners plass, Oslo: Gå opp Hekkveien og sving inn ved nr. 7. På baksiden finner du skulpturparken som tilhører Norsk Billedhoggerforening. Utstillingen skifter gjennom året. (Jarle Hagen) Rødtvedt, Oslo: Gå på rådyrsafari i nabolaget, eller rett og slett en tur i Lillomarka, som ligger rett ved. (Lene Karin Wiberg) Lodalen, Oslo: Gå fra Lodalen busstopp og innover Konows gate fra nr. 40 – 1. Se de fargerike boligene fra 1800-tallet, blant annet kjent fra Olsen-banden. I slutten av gaten går det en sti (kalt kjærlighetsstien) opp til Ekebergparken. Se statuen «Huldra.» God tur! (Britt Elin Nybrenna Foss) Rådhusplassen, Oslo: Hopp av, gå ned til vannkanten og nyt utsikt i solnedgang – magisk! (Paulina Larsson) Rådhuset er trolig Oslos mest kjente bygning internasjonalt, og her deles Nobels fredspris ut hvert år. Forbløffende få av Oslos innbyggere har sett Rådhuset fra innsiden. Det er åpent hver dag. Gratis omvisninger. (Jens Even Sørensen) Kråkstad, Ski: Kråkstad er en populær location for filminnspilling. Starten av «Børning» ble spilt inn i Kråkstad. Diplom-IS spilte inn reklamefilm på Kråkstad mat og grill og Colorline spilte inn reklamefilm på Kråkstad stasjon. (Tom) Lille Langerud, Oslo: Fra Lille Langerud er det en av de raskeste veiene ned til vakre Østensjøvannet med mange flotte fuglearter. Perfekt for jogging og tur. (Mariann Hermani) Ila Fengsel, Bærum: Suppetirsdag på Brunkollen. En fin tur går fra Ila fengsel eller Skytterkollen på skogsstier opp til Brunkollen. Masse folk og god stemning hver tirsdag klokken 15 – 20. Fantastisk mat! (Lars Gunnar Lind) Vendla, Nesøya: Ta kabelfergen til Brønnøya – paradis på jord! Og du kan jo avslutte turen med en kaffe hos meg hvis du vil :) (Elisabeth Andreassen) Calmeyers gate Gå til Ankerbroen og se de fine eventyrfigurene i bronse av Dyre Vaa. Kvitebjørn kong Valemon, Veslefrikk med fela, Kari Trestakk, og Peer Gynt. (Anne Båum) Nordahl Bruns gate, Oslo: De gamle kvartalene bak Vår frelsers gravlund er vel verdt et besøk! Gå deg vill i smale grender blant fine trehus; og gjør en avstikker til kjærlighetsstien! (Paulina Larsson) Prinsdal, Oslo: Besøk «Krambua» på Prinsdal Seniorsenter. De har åpen bruktbutikk hvor du kan finne mye fint til en mye billigere penge enn for eksempel på Grünerløkka. Pengene går til senteret. (Irene Gulseth) Alfasetveien, Oslo: Det ideelle stedet for å studere Alnabruterminalen. Her ser man tog som kommer, tog som går og lastinga. Et must for tog-interesserte. (Marit Ånestad) Bislett, Oslo: I kjelleren på Bislett Stadion finner du Skattkammeret. Der kan barn og unge låne sportsutstyr gratis, og studenter leie utstyr for en rimelig pris. (Maren Odberg Palm) I kjelleren på Bislett Stadion finner du en innendørs løpebane. Det aller beste: Den er helt gratis! (Silje) Leiv Eirikssons gate, Lillestrøm: Roma Mineralvannfabrikk er en liten brusfabrikk som i snart 100 år har laget brus, saft og andre tradisjonsrike leskedrikker etter egne oppskrifter. I Fabrikkutsalget finner du et rikt utvalg brus, øl og fruktdrikker. Akkurat som i gamle dager. (Katrine Bergersen Klemp) Biermanns gate, Oslo: Ta en tur innom Arbeidemuseet som er åpent lørdager og søndager. Hva med et besøk i arbeiderleiligheten «Brenna» og en liten omvisning i utstillingene? Alt er gratis. (Hanna Gogstad) Hovedgården, Asker: Flotte Heggedal hovedgård har historie tilbake til 1300-tallet og et eget spøkelse: Major Hagemann. Det sies at du kan høre han sukke tungt på loftet. (Askerbøringen) Gamlebyen, Oslo: Sjekk ut skaterampen og den lovlige graffitiveggen under Dyvekes bro i Gamlebyen, Sport og Fritid parken. Oftest er det rolig der, men på kveldstid er det noen å konkurrere med. Passer til ALLE NIVÅER og KJØREUTSTYR (skate, sparkesykkel, rulleskøyter, sykkel) (Alina Lapina) Vollebekk, Oslo: Rusle en tur i den lille men veldig vakre Bjerkedalen park. (Kine Krågsrud) Sam Eydes vei, Oslo: Ta meg barna og besøk Nordre Lindeberg gård. Besøksgård eid av kommunen og et tilbud til hele byens befolkning. (Tone Schjetne) Gladengveien, Oslo: Tiedemannsparken er ny og har rennende vann, lekeapparater, turvei videre mot nord og sør og sittemuligheter av forskjellig slag. (Helge Høifødt) Holmenkollen, Oslo: Kast deg ut i Kollensvevet, eller nøy deg med å være en av dem som ser på. (Annika) Gå helt opp til skihoppet, så går du opp til toppen av hoppet og nyter utsikten så lenge som mulig og så sent som mulig:) (Kevin Evensen) Midtstuen, Oslo: Aking i Korketrekkeren! Oslos mest sagnomsuste akebakke ender i perrongen på Midtstuen stasjon. Da kan du ta banen opp igjen til Frognerseteren og få en ny tur ned i den lange bakken. På Frognerseteren kan du leie kjelke, eller du kan bruke din egen. (Nina Didriksen) Konglungen, Asker: Ta bussen ut til Konglungen og gå en liten tur der. En liten "Sørlandsidyll" i Indre Oslofjord. Flott er det å padle her, men ta gjerne beina fatt og følg Kyststien til Volden. På veien langs vannkanten vil du oppleve sjølivet på nært hold. (Lars Gunnar Lind) Voksenkollen, Oslo: Gjør som kong Olav gjorde, og ta trikken til Voksenkollen! Her er mulighetene mange vinterstid, og spesielt nedre Skomakerløypa er en nydelig start på enhver skitur innover i marka. Løypa starter ved stasjonen! (Kristian Olsen Årseth) Gullhella sykehjem, Asker: Gå inn forbi de blå rekkehusene og du finner en knallfin akebakke! (Askerbøringen) Lierfossbrua, Aurskog-Hølan: Binderssteinen er et minnesmerke for Johan Vaaler fra Lierfoss. Han tok patent på sin oppfinnelse, papirklemmen, som lett kan forveksles med dagens binders. (Magnus Sether) Havnabakken, Oslo: På vinterstid er dette himmelriket for barn (og voksne) som elsker kombinasjonen akebrett og lang, bratt bakke. (Elen) Bleikøya, Oslo: Vær turist på hytteøyene. Trange stier som bugner av blomstrende busker mellom de 30 kvadratmeter store byttene, utsikt til Sjursøya og Ekeberg fra en ny vinkel, gammel bondegård og en liten butikk med kafé om sommeren. Og helt rolig! (Helge Høifødt) Billit, Frogn: Besøk multikunstneren Reidar Finsruds galleri og se blant annet hans flotte hage med skulpturer, hans imponerende miniatyrby Finsrud City, hans evighetsmaskin og massevis av flotte kunstverk. (Tone K. Nygård) Du finner enda flere tips på 4000holdeplasser.no
Bondegårder, parker, akebakker og skulpturer. Oslo-området har mange skatter folk flest ikke tenker over. Nå blir det lettere å finne fram til dem både for fastboende og turister. blir det lettere å finne fram til dem både for fastboende og turister.